- Det har været meget svært i år. Det har været rigtig svært at se forskel på de forskellige partier. De har været meget ens. Sådan siger Heidi Simonsen fra Tversted om valgkampen, og hun er en blandt mange med den opfattelse. Hver syvende vælger har været i tvivl om deres kryds helt op til valgdagen, og ifølge Ditte Shamshiri-Petersen, der er valgforsker ved Aalborg Universitet, er nye partier og partivandringer årsagerne til det. - Det er en kompleks politisk virkelighed med mange forskellige emner at forholde sig til. Ikke mindst ved det her valg hvor nye partier er kommet til, og politikerne flytter sig ekstremt meget rundt. Så er beslutningen ikke let, siger hun. Nye tvivlere end normalt Ved tidligere valg har tvivlerne tilhørt en bestemt gruppe. - Førhen har vi set en tendens til, at der var rigtig mange tvivlere, som ikke var interesserede, og som ikke fulgte så meget med i politik og i valgkampen. Og derfor har de måske ikke taget stilling til, hvem de gerne vil stemme på, siger Ditte Shamsiri-Petersen. Men ved dette folketingsvalg er der en helt ny gruppe af borgere, som først har besluttet sig helt op til valgdagen. - Ved det her valg ser vi, at rigtig mange af dem som går op i politik og har et godt vidensgrundlag er en del af dem, der stadig er i tvivl. Det er måske også det, der er med til at forklare, hvorfor vi ser en større andel, end vi plejer, der så få dage før valget stadig ikke har besluttet sig, siger hun. Tvivl på gaden Dagen før valget var flere af nordjyderne, som TV2 Nord mødte på gaden, også stadig usikre på, hvad de ville stemme. - Jeg tror, jeg er ved at være på plads med det, men jeg har været meget i tvivl, siger Kirsten Laursen. - Jeg er ikke helt sikker. Jeg ved, jeg kommer til at stemme til højre for midten, men derudover er jeg ikke sikker, siger Magnus Thøgersen fra Aalborg. Ifølge Ditte Shamsiri-Petersen gør de mange tvivlere, at den kommende sammensætning af de 179 folketingsmedlemmer bliver mere uforudsigelig. - Det har den betydning, at vi i mindre grad, end vi plejer, har en ide om, hvad udfaldet bliver. En valgaften er altid spændende, men den her gang er den måske ekstra spændende, siger hun. Det er muligt at stemme frem til klokken 20:00.

Referat:
Ved dette års folketingsvalg er der flere tvivlere end tidligere. Ifølge valgforsker ved Aalborg Universitet er flere årsager medvirkende til det.